﻿Carte nouă 
 
MAI ESTE MULT PÂNĂ SE FACE SEARĂ? 
 
''La ce gândești?'' 
mă-ntreabă-o ghionoaie 
a nu știu câta oară 
bătând în  lemnu-mi vechi 
cu ciocul. 
 
Moi încă-odată în luceafăr 
tocul 
și-aud a inimii bătaie, 
și ea acum - ciocănitoare - 
zburând aceeași căutare 
în joacă. 
 
E prima dată 
când le aud pe fiecare 
cum toacă, 
pe rând, pe rând, 
fără de sfadă, 
pe același lemn. 
 
S-a ascuțit o stea 
și verdele înțeapă 
tăriile de gând; 
răspunsul 
vârful undei înfioară: 
Mai este mult până se face seară, 
că brazii prohodirea-mi vor să-nceapă 
spre Lumină 
la primul dangăt de la luna plină? 
 
 
A DIATEI SCRIERE INAINTE DE MOARTE 
 
Buchile astea 
cu acul le 
prinde în tuș, diacule! 
Și-ncepe-mi mulcomind diata: 
Iubite slove, ce vă lasă tata 
ce-i pregătit până în dinți de moarte,sunt numai datorii 
și la cei morți și la cei vii. 
Vă-ndemn să le-amânați și voi pe mai departe 
că-așa și eu făcut-am lumii meserie - 
cu petec nou la vechea poezie, 
că moștenitu-am a nopții vină 
să-mi fur din ape prânzul de lumină; 
uitam de greier - 
ca la nimeni i-s dator, 
iar lunii și mai rău 
de când mă știu... 
Ia pauză diece, 
revino mai târziu, 
că mi-a pierit tot cheful să mai mor! 
 
RUGĂCIUNE CU PASUL STÂNG 
 
Megaloman fiind prin lumile mărunte 
și fără de smerenia 
măicuțelor ridichi, 
lui Dumnezeu 
răpit-am toată denia, 
ca om nătâng, 
rugându-mă cu pasul stâng 
să mă prefacă-n munte. 
 
Cel Bun și Preaînalt 
s-a pus să-mi împietrească 
năroada mea plăcere 
și-a început... cu-o piatră la rinichi 
și câteva la fiere! 

